
1. Comisia pentru muncă şi protecţie socială


Nr. 27/228/26 septembrie 2002

AVIZ

asupra propunerii legislative privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare, trimisă comisiei cu adresa nr. 305  din 19 septembrie 2002.
Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 26 septembrie 2002.

2. În urma dezbaterilor, membrii comisiei au hotărât avizarea nefavorabilă a propunerii legislative, cu 8 voturi pentru şi 6 voturi împotrivă, pentru următoarele considerente:

3. Prin intrarea în vigoare a Legii nr. 416/2001 privind venitul minim garantat, persoanele şi familiile fără venituri sau cu venituri reduse, beneficiare de ajutor social primesc în perioada sezonului rece (1 noiembrie – 31 martie) un ajutor pentru încălzirea locuinţei pentru toate tipurile de sisteme de încălzire: energie termică, gaze naturale, lemne , cărbuni şi combustibili petrolieri. Ordonanţa de Urgenţă a Guvernului nr.6/2002 pentru completarea Legii nr.416/2001 privind venitul minim garantat, reglementează noile cuantumuri pentru ajutoarele acordate acestor categorii sociale care sunt mult mai mari decât cele prevăzute în propunerea legislativă, astfel că aceasta din urmă nu poate fi acceptată deoarece ar introduce un paralelism legislativ nejustificat şi dezavantajos.

De asemenea, în baza Hotărârii Guvernului României nr.811/2002 pentru aprobarea Programului social pe perioada 2002-2003, venitul minim lunar garantat, în funcţie de care se calculează ajutorul social urmează să fie indexat cu 17% începând cu data de 1 ianuarie 2003.

4. Odată cu punerea în aplicare a Legii nr.416/2001 s-a instituit programul de protecţie socială bazat pe focalizarea resurselor prin testarea mijloacelor, iar prin angajamentele asumate de ţara noastră, protecţia socială nu se face prin scutirea de TVA.

5. Propunerea legislativă nu defineşte categoria socială de “sărăcie extremă”.

6. Tarifele pentru populaţie la celelalte utilităţi diferite de energia termică sunt reglementate prin acte normative care au în vedere limite de tip social.
Având în vedere cele de mai sus, membrii Comisiei pentru muncă şi protecţie socială au considerat că prevederile propunerii legislative se regăsesc integral în alte acte normative care  reglementează mai generos anumite prestaţii şi nu presupun crearea unei noi birocraţii.

